Paryse modeweek: Oscar-wenner hou lyf model; Kardashian-kind steel kolligNicole Kidman. (Foto: Instagram/Nicole Kidman) Die strate van Parys het die afgelope week gewemel met die vermaak- en modewêreld se mooistes en bekendstes tydens dié stad se modeweek vir die herfs-en-winterseisoen van 2022 en 2023. Die Paryse modeweek vind twee keer per jaar in die Franse hoofstad plaas en sluit modeparades vir pasklaar- (“ready-to-wear”) sowel as haute couture-versamelings in. Vanjaar se haute couture-vertonings is ook die eerste Paryse modeweekgeleenthede wat die publiek kon bywoon sedert die Covid-19-pandemie begin het, en het gesorg vir talle sterbelaaide geleenthede. Nicole Kidman for Balenciaga Haute Couture in Paris pic.twitter.com/d3Pix2FAEM — best of nicole (@bestofkidman) July 6, 2022 Kidman saam met Kim Kardashian en Dua Lipa. (Foto: Instagram/Nicole Kidman) Terwyl invloedrykes soos Anna Wintour, die Amerikaanse Vogue-redakteur, in die voorste rye van topmodehuise se vertonings te sien was, het die Oscar-wenner Nicole Kidman, die Amerikaanse televisiepersoonlikheid Kim Kardashian en die Britse popsanger Dua Lipa hul lywe langs loopplanklegendes soos Naomi Campbell model gehou by die Balenciaga-modeparade. Kardashian – wat haar loopplank-debuut by dié geleentheid gemaak het – se oudste dogter, North West, se modekeuses het egter die kollig gesteel. Dié negejarige het haar ma vergesel na die Balenciaga, Dior Homme sowel as die Jean Paul Gaultier-modevertoning en was in variasies van oorgroot jasse, skoene met dik sole en sonbrille te sien. Die ma-en-dogter-duo het ook bypassende neuskettingbykomstighede tydens ŉ geleentheid gedra. ŉ Video waarin North West steelfotograwe uitdaag en vra waarom hulle “die heeltyd vir haar familie staan en wag” het oor die rondes op sosiale media gedoen. Kim Kardashian en haar dogter, North West. (Foto: AFP) Die Amerikaanse sanger Madonna se dogter, Lourdes Leon, was ook op die Paryse loopplanke te sien en het die Marine Serre- modevertoning afgesluit in ŉ stywe lyfpak en ŉ magdom goudkleurige gordels, armbande en halssnoere. Bekendes soos Beyoncé en Kylie Jenner is gereed in uitrustings van Marine Serre, wat bekend is vir hul kenmerkende maanpatroon, te sien. Verder het die Franse modehuis Louis Vuitton die afgelope week in ŉ skouspelagtige modeparade hulde gebring aan Virgil Abloh wat in November verlede jaar dood is. Hy was sedert 2018 dié modehuis se mansontwerper. Die Paryse modeweek het ook BBP-gaste soos Justin Timberlake en sy aktrise-vrou, Jessica Biel, asook die Harry Potter-aktrise en aktivis Emma Watson gelok. Watson het ŉ stylvolle terugkeer na die modevoorry gemaak toe sy die Schiaparelli-vertoning in ŉ swart baadjie met dramatiese skouers oor ŉ wit knopieshemp en geskeurde denimbroek gedra het. Sy het haar uitrusting met Dr. Martens- stewels en ŉ sjiek, goue handsak afgerond. Bronne: Harper’s Bazaar, People.